
DARBU ORGANIZĒŠANAS PROJEKTS
1. VISPĀRĪGI

Objekta Darbu organizēšanas projekts (turpmāk tekstā DOP) izstrādāts, pamatojoties uz SIA "BM-projekts" izstrādātā būvprojekta datiem.

DOP ņemti vērā Ministru kabineta noteikumi, spēkā esošas celtniecības normas, ka arī LBN 202-18 "Būvniecības ieceres dokumentācijas noformēšana".

Darba aizsardzības pasākumi veicami atbilstoši šī objekta darba aizsardzības un ugunsdrošības plānam. Ja šajā darba aizsardzības un ugunsdrošības plāna kādā jomā nav noteiktas konkrētas prasības, tad galvenais būvuzņēmējs darbus organizē, koordinē ievērojot LR "Darba aizsardzības likuma" un tā papildinājumu - MK noteikumu Nr. 660 "Darba vides iekšējas uzraudzības veikšanas kartība", MK noteikumu Nr. 92 "Darba aizsardzības prasības, veicot būvdarbus" un MK noteikumu Nr.238 "Ugunsdrošības noteikumi" prasības. 

Visi celtniecības – montāžas un demontāžas darbi veicami stingrā saskaņā ar izstrādāto būvprojektu, Darbu veikšanas projektu un Latvijas Būvnormatīvos noteikto būvdarbu veikšanas kārtību, visas izmaiņas un atkāpes no Būvprojekta un normatīviem jāsaskaņo ar Būvuzraugu un Autoruzraugu.

 DOP izstrādāts lai: 

1) nodrošinātu racionālu un kvalitatīvu būvdarbu izpildi atbilstoši Latvijas republikas normatīvo aktu prasībām;

2) sniegtu informāciju par būvdarbu veikšanas laikā veicamajiem darba aizsardzības, darba drošības tehnikas un ugunsdrošības pasākumiem;

3) nodrošinātu būvdarbu izpildes higiēniskumu, nekaitīgumu cilvēku veselībai;
4) Samazinātu būvdarbu veikšanas ietekmi uz apkārtējo vidi.

2. BŪVDARBU VEIKŠANA
2.1. Darbu izpildes secība
Pirms būvdarbu uzsākšanas būvdarbu veicējam ir pienākums savlaicīgi un pilnībā iepazīties ar visu projekta dokumentāciju, izstrādāt un saskaņot Darba veikšanas projektus (DVP) katram konkrētam darbu veidam un posmam.

Projektu plānots izbūvēt vienā kārtā, paredzot šādus galvenos būvdarbu veikšanas posmus un to darbu veikšanas kārtību:

1) Satiksmes organizācija būvdarbu laikā (ieskaitot pievedceļu uzturēšanu atbilstoši "Ceļu specifikācijas 2019"), darbs veicams atbilstoši nepieciešamībai visā būvdarbu laikā;

2) Darbu uzsākšanai nepieciešamās dokumentācijas sagatavošana;

3) Īpašuma robežu, sarkano līniju un aizsardzības zonu noteikšana un nospraušana dabā;
4) Būvlaukuma ierīkošana un informatīvo zīmju uzstādīšana;
5) Koku nozāģēšana;
6) Koku un krūmu ciršana, konstrukciju demontāža;

7) Teritorijas uzmērīšana un nospraušana;

8) Ierakuma izbūve, liekās grunts aizvešana un izlīdzināšana;

9) Projektēto pazemes inženierkomunikāciju izbūve (ELT, LKT), pirms izbūves obligāti precizējot visu šķērsojamo inženierkomunikāciju novietojuma dziļumus;

10) Esošo kabeļu iečaulošana, padziļināšana;

11) Zemes klātnes izbūve līdz projektētām augstuma atzīmēm;

12) Apmaļu uzstādīšana;

13) Pamata kārtu izbūve;

14) Seguma izbūve;

15) Satiksmes organizācijas izbūve (ceļa zīmju uzstādīšana un brauktuves horizontālo apzīmējumu uzklāšana);

16) Labiekārtojuma elementu uzstādīšana;

17) Apzaļumošana un apstādījumu ierīkošana;
18) Nodošanas dokumentācijas sagatavošana, objekta nodošana ekspluatācijā.

2.2. Sagatavošanas darbi. 
Izbūvējamo objektu nospraušana dabā veikt saskaņā ar projektu, projektam pievienoto koordinātu sarakstu un rasējumiem dwg formātā atbilstošā mērogā un koordinātu sistēmā.
Vienu nedēļu pirms rakšanas darbu sākuma, rakstiski jābrīdina blakus esošo māju iedzīvotājus, pie kuru mājām nevarēs piebraukt ar automašīnām, norādot arī aptuvenu laiku, cik ilgi minētās neērtības plānotas. Traucēt piebraukšanu īpašumiem atļauts tikai īpašos izņēmuma gadījumos, to iepriekš saskaņojot ar īpašniekiem. Visu būvdarbu periodu jānodrošina piekļūšana pieguļošo zemju īpašniekiem. Šajos paziņojumos arī jānorāda konstrukcijas, piem., sētas, kuras zemes gabala īpašniekam ir jānojauc vai jāpārvieto, kā arī kādi apstādījumi un citas lietas būvniecības laikā var tikt sabojātas joslā starp ceļu un īpašuma robežu.
Rakšanas darbu laikā un līdz pat tranšeju aizbēršanai nedrīkst pieļaut grunts blīvuma samazināšanos ap tranšejai paralēli ejošajām pazemes komunikācijām. Vietās, kur tranšejas šķērso esošās komunikācijas, rakšanas darbi jāveic to dienestu darbinieku klātbūtnē, kuri ekspluatēs šīs komunikācijas. Atraktas komunikācijas jānostiprina atbilstoši rakšanas darbus uzraugošo speciālistu norādījumiem.

Blakus kokiem rakšanas darbus, izmantojot tehniku, var veikt tikai tad, ja attālums no kokiem līdz tranšejas malai ir lielāks par 1,50 m. Ja attālums ir mazāks, koka saknes jāatrok ar rokām vai speciālu sakņu atrakšanas tehniku (gaisa kompresoru). Izrakto dažādu tipu grunti, jānober atsevišķi un nesajaucot, piemēram, ceļu materiālus, augsni, smiltis utt. Noberot grunti, jāuzmanās, lai nesabojātu tuvākos žogus, dzīvžogus, dārzus un nepārslogotu tranšejas malas.
2.3. Komunikāciju izbūve
Pirms segas konstrukcijas izbūves jāveic nepieciešamā komunikāciju pārbūve, atjaunošana un aizsardzība, to nepieciešams veikt pirms seguma izbūves.

Ņemot vērā konkrētā būvdarbu veicēja iespējas, būvdarbu veicējam darbu veikšanas projektā detalizēti jāapraksta atslēgumu ilgumi un veicamie darbi atslēguma laikā, lai pēc iespējas mazāk ietekmētu komunikāciju darbību.

2.4. Būvdarbu veikšanas dokumentēšana

Būvdarbu veikšanas laikā regulāri jāaizpilda Vispārējo būvnoteikumu 5.4. nodaļā norādītā dokumentācija.

Veicot atbildīgu būves konstrukciju, kā arī nākošajos darba posmos aizsegtu būves daļu izbūvi, pēc darbu pabeigšanas obligāti jāaizpilda nozīmīgo konstrukciju elementu un segto darbu pieņemšanas aktus. Darbu turpināšana bez minēto aktu noformēšanas kategoriski aizliegta. Sastādītos aktus reģistrē būvdarbu žurnālā. Būvdarbu žurnālā reģistrē arī būvei piegādāto materiālu sertifikātus un citus materiālu kvalitāti apliecinošus dokumentus.
3. SATIKSMES ORGANIZĀCIJA
Saskaņā ar VAS „Latvijas Valsts ceļi” izstrādāto specifikāciju „Ceļu specifikācijas 2019” nodaļu 2.3. būvuzņēmējs atbild par satiksmes organizāciju un darba vietas aprīkošanu būvdarbu laikā. Atbilstoši „Ceļu specifikācijas 2019” (turpmāk CS 2019) pirms darba uzsākšanas būvuzņēmējam jāsagatavo un jāsaskaņo par ceļa satiksmes organizāciju atbildīgajās institūcijās Satiksmes organizācijas projekts, kas ietver satiksmes organizācijas un darbavietas aprīkojuma shēmas, nosaka to maiņas kārtību, termiņus un atbildīgo personu. Satiksmes organizācijas shēmu būvdarbu laikā izstrādā būvuzņēmējs, saskaņā ar Ministru Kabineta noteikumiem Nr. 421 “Noteikumi par darba vietu aprīkošanu uz ceļiem”.
Visi satiksmes organizēšanas līdzekļi, darbavietu aprīkojuma tehniskie līdzekļi, brīdinājuma ierīces un norobežojušie elementi jāuzstāda atbilstoši LR MK noteikumi Nr.421 „Noteikumi par darba vietu aprīkošanu uz ceļiem”. Darba vietas aprīkojuma shēmām jābūt saskaņotām šajos noteikumos noteiktajā kārtībā.
Būvdarbu laikā Uzņēmējam jānodrošina satiksmes plūsmu un jāizstrādā kustības organizēšanas shēmas ar minimāliem ierobežojumiem, nodrošinot kvalitatīvu satiksmes regulēšanu. Būvdarbu laikā jānodrošina iespēja piekļūt rekonstrukcijas posmam pieguļošajās teritorijās, kā arī jāveic pasākumi, kas nodrošinātu vietējiem iedzīvotājiem pēc iespējas mazākas neērtības.

Būvdarbu laikā nodrošināt iespēju izmantot esošās sabiedriskā transporta pieturvietas, vai arī to vietā paredzēt pagaidu pieturvietas, to vietu pirms pārcelšanas saskaņot ar vietējo sabiedriskā transporta pakalpojumu nodrošinātāju. Ja būvdarbu laikā tiek paredzēts pilnībā slēgt kādu no brauktuves posmiem, par to vismaz divas nedēļas iepriekš informēt un saskaņot satiksmes organizācijas shēmu ar vietējo sabiedriskā transporta pakalpojumu nodrošinātāju.
4. DARBA AIZSARDZĪBAS PLĀNS
4.1. Darba aizsardzības pasākumi:

Darba aizsardzības pasākumi veicami atbilstoši šī objekta darba aizsardzības plānam. Ja šajā darba aizsardzības plāna kādā jomā nav noteiktas konkrētas prasības, tad galvenais būvuzņēmējs darbus organizē, koordinē atbilstoši: 

· Ministru kabineta noteikumiem Nr.92 „Darba aizsardzības prasības, veicot būvdarbus”;
· Darba aizsardzības likumam;

· Ministru kabineta noteikumiem Nr. 660 „Darba vides iekšējās uzraudzības veikšanas kārtība”;

· Ministru kabineta noteikumiem Nr.238 „Ugunsdrošības noteikumi”;

· Ministru kabineta noteikumiem Nr.66 „Darba aizsardzības prasības nodarbināto aizsardzībai pret darba vides trokšņa radīto risku”;

· Ministru kabineta noteikumiem Nr.284 „Darba aizsardzības prasības nodarbināto aizsardzībai pret vibrācijas radīto risku darba vidē”.

4.2. Vispārīgi
Būvlaukumā galvenais būvuzņēmējs izstrādā būvobjekta iekšējās kārtības, darba drošības, ugunsdrošības un apsardzes noteikumus, ievērojot Latvijas Republikas likumus un saistošos normatīvos aktus. Ar augstāk minētajiem noteikumiem Galvenais būvuzņēmējs iepazīstina visus darbuzņēmējus un būvniecības procesā iesaistītas personas, ja viņu darbs ir saistīts ar būvobjekta apmeklēšanu, par  to apliecinot ar savu parakstu reģistru žurnālā. 

Būvuzņēmējs organizē visu darbinieku veselības uzraudzību, īpaši vēršot uzmanību darbiniekiem, kuru darbs saistīts ar kāpšanu un strādāšanu augstumā, saskaņā ar Ministru kabineta noteikumiem Nr.219 "Kārtība, kādā veicama obligātā veselības pārbaude".  

Būvobjektā jāiekārto ar informācijas zīmēm apzīmētas pirmās medicīniskas palīdzības sniegšanas vietas (atkarībā no nodarbināto skaita un piekļūšanas), sakari neatliekamās palīdzības izsaukšanai ar norādītiem tālruņa numuriem attiecīgā dienesta izsaukšanai (ugunsdzēsības un glābšanas, policijas, ātrās medicīniskas palīdzības un citi dienesti).

Visi nodarbinātie jānodrošina ar atbilstošiem individuālas aizsardzības līdzekļiem ar CE marķējumu un atbilstošām lietošanas instrukcijām (īpaša uzmanība tiek pievērsta galvas aizsardzībai (aizsargķiveres) un atbilstošiem darba apaviem (ar pēdu, purngala aizsardzību). Būvdarbu vadītājs kontrolē IAL (individuālo aizsardzības līdzekļu) pielietošanu atbilstoši darba aizsardzības instrukcijai, būvobjekta iekšējās kārtības un Ministru kabineta noteikumu Nr. 372 "Darba aizsardzības prasības, lietojot individuālos aizsardzības līdzekļus" prasībām.  

Būvobjektā izmantotajam darba aprīkojumam ir jābūt ar CE marķējumu un ar atbilstošām lietošanas instrukcijām. Būvobjektā izmantotajam darba aprīkojumam, kurš ir iekļauts bīstamo iekārtu sarakstā, saskaņā ar Ministru kabineta noteikumiem Nr.384 "Noteikumi par bīstamajām iekārtam", ir jāveic uzraudzība saskaņā ar Latvijas Republikā izdoto likumu "Par bīstamo iekārtu tehnisko uzraudzību". Šo iekārtu apkalpojošais personāls ir speciāli apmācīti darbinieki, kuriem ir apliecinoši dokumenti. Prasību ievērošanu kontrolē galvenā būvuzņēmēja atbildīgais būvdarbu vadītājs.
4.3. Darba aizsardzības pasākumu saskaņošana un informācijas apmaiņa
Projekta vadītājs vai pasūtītājs, kurš pilda projekta vadītāja pienākumus, dažādos projekta sagatavošanas un izpildes posmos ievēro Darba aizsardzības likumā noteiktos darba aizsardzības vispārīgos principus, īpaši lemjot par arhitektūras, tehniskajiem un organizatoriskajiem aspektiem, plānojot darbus vai darba posmus, kas norisināsies vienlaikus vai secīgi; vai aprēķinot vienlaikus veicamo būvdarbu apjomu un katra posma veikšanai nepieciešamo laiku un ņemot vērā darba aizsardzības plānu un visus dokumentus, kas izstrādāti vai koriģēti saskaņā ar darba aizsardzības prasībām.

Projekta sagatavošanas koordinators:

· koordinē ar projekta vadītāju, darbuzņēmējiem un pašnodarbinātajiem darba aizsardzības prasību izpildi;

· izstrādā darba aizsardzības plānu, iekļaujot arī pasākumus attiecībā būvdarbiem ar paaugstinātu risku;

· sagatavo atbilstošu dokumentāciju, iekļaujot informāciju par darba aizsardzības prasībām.

Projekta izpildes koordinators:

· koordinē darba aizsardzības vispārīgo principu īstenošanu, lemjot par tehniskajiem vai organizatoriskajiem pasākumiem, plānojot dažādu būvdarbu veikšanu vienlaikus vai secīgi un aprēķinot to izpildei nepieciešamo laiku;

· saskaņo un uzrauga darba aizsardzības plāna un darbu veikšanas projekta izpildi, lai nodrošinātu, ka darbuzņēmēji un pašnodarbinātie ievēro šo noteikumu darba aizsardzības prasības un darba aizsardzības plāna izpildi;

· veic nepieciešamos grozījumus darba aizsardzības plānā un citā saistītajā dokumentācijā, ņemot vērā paveiktos darbus un pārmaiņas būvlaukumā un būvprojektā (ja tādas ir veiktas);

· organizē darbuzņēmēju (arī to darbuzņēmēju, kas vienā un tajā pašā būvlaukumā strādā pēc kārtas) sadarbību, saskaņo viņu darbību, lai aizsargātu nodarbinātos un novērstu nelaimes gadījumus darbā un arodslimības, nodrošina savstarpēju informācijas apmaiņu saskaņā ar Darba aizsardzības likuma prasībām un, ja nepieciešams, iesaista pašnodarbinātos;

· saskaņo darbuzņēmēju paredzētos darba aizsardzības pasākumus un pārbauda to izpildi;

· veic nepieciešamos pasākumus, lai nepieļautu nepiederošu personu uzturēšanos būvlaukumā.

4.4. Darba drošības prasības

4.4.1. Darba drošības prasības, sākot darbu

 Pirms darba uzsākšanas jāuzvelk spectērps, jāuzliek aizsargķivere un jāuzvelk cimdi. Pirms darbu sākuma jāpārliecinās par aizāķēšanas un iežogošanas ierīču izturību un stabilitāti, kā arī vai var droši pārvietoties.

Jāsagatavo tara, instrumenti, palīgierīces, kas nepieciešamas darbam. Jāpārbauda, vai tie ir darba kartībā.

4.4.2. Darba drošības prasības, pārvietojot smagumus

Pārvietojot smagumus, jāievēro sekojošas prasības:

· Pārvietojamā krava nedrīkst būt pārāk smaga vai liela;

· Krava nedrīkst būt neparocīga vai grūti satverama;

· Kravai jābūt stabilai, tās saturs nedrīkst sakustēties;

· Krava jāpārvieto, turot tuvu pie ķermeņa, izvairoties no ķermeņa saliekšanas vai pagriešanas;

· Kravas pārvietošanas vieta nedrīkst būt pārāk šaura, tai jābūt pietiekami apgaismotai;

· Pamatne, pa kuru pārvietojas strādnieks ar kravu, nedrīkst būt slidena;

· Nav pieļaujama kravas pārvietošana ar rokām lielā attālumā;

4.4.3. Stabilitātes un noturības prasības darbiem būvlaukumā

· Materiāliem, iekārtām un jebkurām sastāvdaļām, kas, atrodoties kustībā, var radīt risku nodarbināto drošībai un veselībai, ir jābūt stabilām un drošām;

· Jāierobežo piekļūšana virsmām, kas veidotas no neizturīgiem materiāliem, piekļuve tām nav atļauta bez atbilstoša aprīkojuma vai palīglīdzekļiem, kas ļauj droši veikt darbu.

· Būvlaukuma apkārtnē un uz tā robežas vai nožogojuma jābūt izvietotām skaidri saredzamām un atpazīstamām norādēm par būvdarbu veikšanu.

· Būvlaukumā nodarbinātos nodrošina ar dzeramo ūdeni un nodarbinātajiem ir iespējams paēst un, ja nepieciešams, gatavot ēdienu piemērotos apstākļos.

4.4.4. Prasības rakšanas darbiem un grunts pārvietošanai

· Transportlīdzekļus materiālu pārvietošanai un zemes darbiem paredzētos mehānismus konstruē atbilstoši darba drošības prasībām, būvē un aprīko, ņemot vērā ergonomikas prasības, uztur darba kārtībā, lieto tikai tiem darbiem, kādiem tie paredzēti;

· Transportlīdzekļu vadītāji un mehānismu operatori ir īpaši apmācīti;

· Tiek veikti attiecīgi drošības pasākumi, lai nepieļautu transportlīdzekļu un mehānismu iekrišanu izraktajās būvbedrēs, tranšejās vai ūdenī;

· Ja nepieciešams, transportlīdzekļus un mehānismus aprīko ar īpašām konstrukcijām, kas, tiem gāžoties, pasargātu apkalpojošo personālu no saspiešanas, kā arī no krītošiem priekšmetiem

4.4.5. Prasības instalācijām, iekārtām un instrumentiem

· Instalācijas, iekārtas un instrumentus, arī rokas instrumentus konstruē un izgatavo, ņemot vērā ergonomikas prasības, uztur darba kārtībā, lieto tikai tiem paredzētajam mērķim;
· Nodarbinātie, kas izmanto instalācijas, iekārtas un instrumentus, arī rokas instrumentus, ir speciāli apmācīti;

· Instalācijas un iekārtas, kas darbojas paaugstināta spiediena apstākļos, regulāri pārbauda atbilstoši normatīvajos aktos noteiktajām prasībām.
4.4.6.  Darba drošības prasības, darbu beidzot

· Aizliegts atstāt darba vietā uzliesmojošus materiālus un viegli uzliesmojošu šķidrumu tukšo taru. Tukšo taru jānoliek tās glabāšanas vietās.
· Maiņas beigās un beidzot darbu, jāsavāc materiāla atgriezumi un atkritumi.

· Nodot instrumentus, materiālus un inventāru noliktavā vai nolikt paredzētā vietā. Paziņot darbu vadītajam par bojājumiem vai traucējumiem, kas radušies darbu laikā.

5. UGUNSDROŠĪBAS PASĀKUMI

Par ugunsdrošības prasību ievērošanu būvobjektā un būvdarbu izpildes gaitā atbild būvdarbu veicējs (būvētājs vai būvuzņēmējs).  Ugunsdrošības prasības, veicot būvdarbus, nosaka Ministru kabineta noteikumu Nr.238, “Ugunsdrošības noteikumi”. 

Būvobjektu jānodrošina ar ugunsdrošībai lietojamajām drošības zīmēm atbilstoši LVS 446 prasībām.
Aizliegts izmantot atklātu uguni tuvāk par 10 metriem no vietām, kur notiek vielu vai materiālu sajaukšana ar sprādzienbīstamām, viegli uzliesmojošām vai uzliesmojošām vielām.

Objektā izvietojami ūdens-putu (4 l) ugunsdzēšamie aparāti, to atrašanās vietas apzīmējot ar atbilstošām zīmēm.

6. VIDES AIZSARDZĪBAS PASĀKUMI

Būvprojekts ir izstrādāts tā, lai būvniecības darbi pēc iespējas mazāk atstātu negatīvu ietekmi uz esošo vidi. Būvuzņēmējam ir jāveic aktīvi pasākumi atbilstoši visiem spēkā esošajiem apkārtējās vides aizsardzības noteikumiem. Jālieto būvniecības metodes, kuras nodrošinātu nepieciešamos pasākumus, lai novērstu apkārtējās vides pasliktināšanos.

Ierīkojot būvlaukumu, apgaismojumam jāizmanto energoefektīvas apgaismes ierīces. Visu būvniecības laiku jāseko līdzi energopatēriņam pie būvdarbu izpildes. Nav pieļaujama nelietderīga elektroierīču darbība. Ūdens resursu izmantošanas kontrole atbilstoši vides aizsardzības prasībām būvdarbu laikā un videi draudzīgas būvniecības pamatprincipiem. Pielietojamo darbu izpildes metožu un tehnoloģiju kvalitātes kontroli veic Būvuzraugs un Autoruzraugs, atbilstoši spēkā esošajiem likumiem un normatīvajiem aktiem.

Būvdarbi jāplāno un jāveic tā, lai trokšņa līmenis, kas nonāk līdz apkārtējo ēku iemītniekiem un apkārtnē esošiem cilvēkiem, ir tik zems, ka neapdraud veselību un ļauj strādāt un atpūsties normālos apstākļos.
Būvdarbos un teritorijas labiekārtošanā drīkst izmantot derīgos izrakteņus, kas iegūti atradnē, kur derīgo izrakteņu ieguvei ir saņemta vietējās pašvaldības izsniegta atļauja vai Valsts vides dienesta izsniegta licence, vai dabas resursus, kas iegūti pazemes un virszemes būvju būvniecības, virszemes ūdensobjektu (dīķu) ierīkošanas, to gultnes tīrīšanas vai padziļināšanas procesā, ja persona, kas iesaista dabas resursus saimnieciskajā darbībā Valsts vides dienestā ir saņēmusi dabas resursu lietošanas atļauju.

Papildus prasības vides aizsardzībai būvdarbu laikā:

· Būvniecības un rekonstrukcijas darbu laikā nodrošināt apkārtējās vides aizsardzību no piesārņošanas ar būvmateriālu atkritumiem un naftas produktiem no celtniecības tehnikas;

· Nepieļaut naftas produktu nokļūšanu apkārt esošajās ūdenstilpnēs. Vietās, kur tiek izmantota tehnika, apgādāt ar absorbenta materiāliem, ar kuriem savlaicīgi savākt izlijušos naftas produktus, lai ar tiem nepiesārņotu vidi. Nodrošināt absorbenta materiāla pieejamība tehnikas darbības vietā, kā arī paredzēt nepieciešamo aprīkojumu iespējamā ūdens vai augsnes piesārņojuma savākšanai un lokalizēšanai. Ja darbu procesā ir ticis lietots absorbents, tad izlietotais absorbents jānodod bīstamo atkritumu apsaimniekošanas uzņēmumam.
· Saskaņā ar būvnoteikumiem, ir jāievēro vides aizsardzības nosacījumi (7.5. nodaļas 135. punkts). Būvdarbi organizējami un veicami tā, lai kaitējums videi būtu iespējami mazāks. Vides un dabas aizsardzības, sanitārajās un drošības aizsargjoslās būvdarbi organizējami un veicami, ievērojot tiesību aktos noteiktos ierobežojumus un prasības. Dabas resursu patēriņam jābūt ekonomiski un sociāli pamatotam.

Būvniecības laikā būvobjektā jāievēro ūdens resursu lietotāja galvenie pienākumi, kas atbilstoši ieteikumiem par videi draudzīgu būvniecību ir tieši vai pastarpināti saistīti ar būvniecību:

· lietojot ūdens resursus, jāievēro ūdens objektam noteiktos izmantošanas mērķus, vides kvalitātes mērķus un kvalitātes normatīvus, atļauju nosacījumus, veselības aizsardzības, būvniecības noteikumus un citos normatīvajos aktos ietvertās prasības;

· nodrošināt ūdens kvalitātes un kvantitātes saglabāšanu savā īpašumā vai lietošanā esošajos ūdens objektos un teritorijā;

· veikt visas ar ūdens resursu lietošanu saistītās darbības tā, lai nepasliktinātu pazemes un virszemes ūdeņu stāvokli, nenodarītu kaitējumu cilvēku veselībai vai videi, arī ūdens ekosistēmām un no tām tieši atkarīgajām sauszemes ekosistēmām, kā arī neradītu apstākļus, kas veicina plūdus vai zemes izkalšanu;

· ievērot citu ūdens resursu lietotāju un ūdens objektiem piegulošās zemes īpašnieku tiesības.

· Pēc ceļa būvniecības darbu pabeigšanas būvuzņēmējam jāsakārto ielai pieguļošā teritorija. 
6.1.1.  Koku aizsardzības prasības

Koku minimālās aizsardzības zonā, kā arī kokiem un krūmiem, kuru sakņu sistēma, stumbrs vai vainags, veicot rakšanas darbus, var tikt bojāti, Darbu veicējs nodrošina šajos noteikumos un citos normatīvajos aktos paredzētos aizsardzības pasākumus. Veicot teritorijas labiekārtošanas darbus, saudzēt koku sakņu sistēmas, izvairoties no sakņu mehāniskas bojāšanas un augsnes sablīvēšanas. Lai saglabātu koku dzīvotspēju ilglaicīgi  Darbu veicējam visā būvdarbu laikā jānodrošina koku stumbru, zarojuma un sakņu aizsardzība, attiecīgi:

· uz būvdarbu veikšanas laiku gar koku stumbriem uzstādāmi atbilstoši dēļu aizsargvairogi un atsienami traucējošie koka vainaga skeletzari vai gar koku grupu uzstādāms pagaidu koka dēļu žogs; 

· dēļu aizsargvairogu uzstāda 2,5-4,0m augstumā vai zemāk, ja koka pirmie skeletzari izvietojas zemāk. Starp koka stumbru un dēļu aizsargvairogu paredz amortizējošas, elastīgas starplikas, piemēram, gofrētu meliorācijas cauruli (ø60-100mm). Vairogu nostiprināšanai izmantot koku mizu saudzējošus paņēmienus – aptīšanu u.tml.;

	5.attēls. Piemērs koku stumbru aizsardzībai ar dēļu aizsargvairogiem


· izvietot horizontālus vairogus (slodzi sadalošus paneļus) uz zemes sakņu aizsardzības zonā (ne mazāk kā vainaga projekcijas rādiuss);

· koka sakņu aizsardzības zonā atļauts pārvietoties tikai ar mazgabarīta tehniku līdz 1300 kg;

· koka sakņu zonā aizliegts kraut un uzglabāt būvmateriālus, būvgružus un braukt ar tehniku vai veikt citus darbus, kas koka sakņu areālā var izraisīt augsnes sablīvēšanos, radīt mehāniskus, ķīmiskus vai citus koku bojājumus. Nepieciešamības gadījumā, ierīkojamas koka vai metāla pagaidu laipas vai citi tehniskie risinājumi, kas nodrošina sakņu aizsardzību;

· visus rakšanas darbus koka sakņu minimālajā un kritiskajā zonā jāveic ar roku darbu un/vai izmantojot speciālus instrumentus (“gaisa lāpstu”- airspade), nepārcērtot un nebojājot nozīmīgās saknes. Nepieciešamības gadījumā atraktās saknes perpendikulāri nogriežamas ar šķērēm vai nozāģējamas ar rokas zāģi. Apgrieztie sakņu gali uzreiz jāpiesedz. Nav pieļaujama sakņu mehāniska noraušana;

	6.attēls. Sakņu nogriešana perpendikulāri ar šķērēm vai nozāģēšana ar rokas zāģi


· ja koku vai krūmu atraktās saknes netiek apbērtas ar grunti vai substrātu tuvāko 4h laikā pēc rakšanas darbu uzsākšanas, nodrošināma atsegto sakņu piesegšana ar maisaudumu divās kārtās (vai ekvivalentu materiālu) un laika apstākļiem atbilstoša mitrināšana līdz būvbedres aizbēršanai. Atraktās saknes nedrīkst iekaltēt! Ja būvdarbu laikā tiek bojāta koka miza/stumbrs, būvdarbu veicējs nekavējoties veic bojājuma nosegšanu ar mitru maisaudumu, ko piesien pie stumbra. 12 stundu laikā veicama brūces apkopšana;

· koku un krūmu vainaga kopšanu, sakņu atrakšanu, apgriešanu un brūces apkopšanu veic kvalificēts kokkopis – arborists. 

7. ATKRITUMU APSAIMNIEKOŠANA

Atkritumu apsaimniekošanu veikt saskaņā ar vietējas pašvaldības saistošos noteikumos noteikto atkritumu apsaimniekošanas plānu, būvuzņēmējam jāizmanto piemērotas metodes, lai samazinātu un pārstrādātu būvniecības procesā radītos atkritumus. Būvgružu savākšanas un izvešanas noteikumi jānorāda Darbuzņēmēju līgumos.

Atkritumu apsaimniekošana veicama atbilstoši ieteikumiem par videi draudzīgu būvniecību tā, lai netiktu apdraudēta cilvēku dzīvība un veselība, kā arī personu manta, un tā nedrīkst negatīvi ietekmēt vidi, tai skaitā:

· radīt apdraudējumu ūdeņiem, gaisam, augsnei, kā arī florai un faunai;

· radīt traucējošus trokšņus vai smakas;

· nelabvēlīgi ietekmēt ainavas un īpaši aizsargājamās teritorijas;

· piesārņot un piegružot vidi.

Veicot būvgružu izvešanu, tas jāveic noslēgtos konteineros, vai pārklājot kravas nodalījumus ar tīklu, kas nepieļauj būvgružu izkrišanu no transportlīdzekļa. Būvniecības un rekonstrukcijas laikā radušos sadzīves un bīstamos atkritumus savākt īpaši tam paredzētās vietās un apsaimniekošanu veikt atbilstoši “Atkritumu apsaimniekošanas likumam”, atkritumus nodot atkritumu apsaimniekotājam, kuram ir spēkā esoša Valsts vides dienesta izsniegta atkritumu apsaimniekošanas atļauja un kurš veic visu radušos atkritumu uzskaiti atkritumu pārvadājumu uzskaites valsts informācijas sistēmā saskaņā ar Ministru kabineta 2021.gada 18.februāra noteikumos Nr.113 “Atkritumu un to pārvadājumu uzskaites kārtība” noteikto kārtību. Aizliegts sajaukt būvniecības un demontāžas darbu laikā radušos sadzīves un bīstamos atkritumus.

